የኦሊምፒክ እጩዎች በፈታኙ ወቅት የት ይገኛሉ?
የዘንድሮው ዓመት የአትሌቲክስ አፍቃሪዎች ከዓለም አትሌቲክስ ቻምፒዮና ማግስት የታላቁን ስፖርት መድረክ ኦሊምፒክ መዳረሻ በጉጉት የሚጠብቁበት በመሆኑ በስፖርት ቤተሰቡ ዘንድ የሚናፈቅ ነበር። የስፖርት ማህበራት የማጣሪያ ውድድሮችን በማካሄድ አገራትም ብሄራዊ ቡድኖቻቸውን በመመልመል ወደ ዝግጅት በመግባት ላይ እንደነበሩም ይታወሳል። ነገር ግን የኮሮና ቫይረስ (ኮቪድ 19) ወረርሽኝ የዓለም ህዝብ ስጋት በመሆኑ ምክንያት ታላቁ ኦሊምፒክ ሊራዘም ችሏል። ከኦሊምፒኩ ጎን ለጎንም የበጋውን መግባት ተከትሎ በርካታ የግልና ዓለም አቀፍ ውድድሮችም የሚካሄዱበት ወቅት ቢሆንም በርካቶች በተመሳሳይ ምክንያት ተሰርዘዋል። 
ኦሊምፒኩ ለአስራ ስድስት ወራት ተራዝሟል ይባል እንጂ ከሰሞኑ እየወጡ ያሉ መረጃዎች ከዚያም በላይ ለሆነ ጊዜ ሊቆይ እንደሚችልና ከነጭራሹ የመሰረዝ እድል ሊገጥመው እንደሚችል ይጠቁማሉ። ምክንያቱ ደግሞ በመቶ ሺዎች የሚቆሩ ሰዎችን እየገደለ ያለው ወረርሽኝ ክትባት አሊያም መድሃኒት የሚያገኝለት የሕክምናው ዓለም ጠበብት እስካሁን ባለመኖሩ ነው። ይህም ለረጅም ጊዜ የተዘጋጁ አትሌቶችን ልፋት ገደል መክተቱ ሳይበቃ ተስፋ ለመቁረጥና ልምምድ ለማቆም እንዳያስገድዳቸው አስጊ ሆኗል። በአትሌቲክስ ስፖርት ውጤታማ በሆነችው ኢትዮጵያ በርካታ አትሌቶች የዚህ ችግር ተጋላጭ ሊሆኑ እንደሚችል ይገመታል። ያም ሆኖ አትሌቶች ይህን ክፉ ጊዜ በብልሃት ማለፍ እንዳለባቸው ይታመናል። 
በቶኪዮ 2020 ኦሊምፒክ ኢትዮጵያን ለመወከል ተመርጠው የነበሩ አትሌቶች በዚህ አስቸጋሪ ጊዜ ያሉበት ሁኔታ ምን ይመስላል፣ መራዘሙ ምን አስከተለባቸው፣ አትሌቶችና አሰልጣኞችስ ይህ ወቅት እስኪያልፍ ምን እያከናወኑ ይቆያሉ በሚሉ ጉዳዮች ላይ አዲስ ዘመን የበሄራዊ ቡድኑን አባላት አነጋግሯል። 
የቶኪዮ ኦሊምፒክ ተሳታፊ የሆኑ አትሌቶችና አሰልጣኞች ተመርጠው ወደ ሆቴል እንዲገቡ በማድረግ ሂደት ላይ ሳለ የመራዘሙ ዜና መሰማቱን የሚገልጹት የብሄራዊ ቡድኑ አስተባባሪና የረጅም ርቀት ዋና አሰልጣኝ ሱፐር ኢንቴንደንት ሁሴን ሸቦ ናቸው። መንግስት ባወጣው አቅጣጫ መሰረትም
 የቡድኑ አባላት በየቤታቸው ተበትነው እንዲቆዩ ተወስኗል። ይሁን እንጂ አትሌቶች በያሉበት ቦታ ሆነው በሳምንት ለአምስት ቀናት በግላቸው ቀላል እንቅስቃሴዎችን እንዲሰሩ እየተደረገ ነው። ቀድሞ ከሚሰሩት ለሁለት ቀናት እያረፉ 80 በመቶ የሚሆንና አቋምን ጠብቆ ለማቆየት የሚሰሩ እንቅስቃሴዎች ላይ እንዲያተኩሩ አሰልጣኞች አቅጣጫ አስቀምጠዋል። ይህንንም አሰልጣኞችና አትሌቶች ቴሌግራምን በመሰለ የማህበራዊ መገናኛ ዘዴዎች እንዲሁም በስልክ እየተወያዩ ተግባራዊ እንደሚያደርጉም አሰልጣኙ ይጠቁማሉ። 
የረጅም ርቀት ሩጫዎች ከትንፋሽ ጋር የተያያዘ እንደመሆኑ ከስልጠናው ጎን ለጎን በተለየ መልኩ የሚታይ ነው። በመሆኑም አትሌቶች ከሌላው ህብረተሰብ በተለየ ከ2 እስከ 5 ሜትር የሚሆን መጠን ርቀታቸውን መጠበቅ እንዳለባቸው ይታመናል። ከዚህ ባሻገር የመተጣጠፍ፣ የጂምናስቲክና ሌሎች የማሳሳቢያ እንቅስቃሴዎችን በሚያከናውኑበት ወቅትም የተስተካከለ የአየር ሁኔታ መኖሩን ማረጋገጥ እንዳለባቸው የሚጠቁሙት ዋና አሰልጣኙ ናቸው። ከአካል ብቃቱ ባሻገር በአእምሮም ብቁ እንዲሆኑና እንዳይረበሹም አሰልጣኞች ያስገነዝባሉ።
የውድድሩ መራዘም በአትሌቶች ዘንድ ምን ተፅዕኖ እንዳሳደረ የብሄራዊ ቡድኑ አባልና ወጣቱ አትሌት ሰለሞን ባረጋ ተሞክሮውን ያጋራል። ኦሊምፒክ በአራት ዓመት አንዴ የሚመጣ ውድድር
 እንደመሆኑ ለአትሌቶች ትልቅ እድል የሚፈጥርና በጉጉት የሚጠበቅ ነው። በመሆኑም አትሌቶች እድሉን በመልካም ለመጠቀም ከፍተኛ ጥረት በማድረግ ላይ እንደነበሩም ያስታውሳል። እርሱም ከግል አሰልጣኙ ጋር በመሆን ከአንድ ዓመት በፊት እቅድ በማውጣት ልምምድ የጀመረ ሲሆን፤ በጃፓን ጥሩ ውጤት የማስመዝገብ እቅድ ነበረው። የኦሊምፒኩ መራዘም እስኪሰማ ድረስም በመልካም ዝግጅት ላይ ቆይቷል። 
ብሄራዊ ቡድኑ ከተበተነ በኋላም በግሉ ከውድድር ውጪ የሚሰሩ እንቅስቃሴዎችን ከማድረግ ወደኋላ አለማለቱን በዶሃ የዓለም ቻምፒዮና የ5 ሺ ሜትር የብር ሜዳሊያ አሸናፊው አትሌት ሰለሞን ይጠቁማል። ስልጠናውም ቀድሞ ከሚሸፍነው ርቀት ያነሰ የትንፋሽ፣ ጂምናስቲክና ሌሎች የአካል ብቃት እንቅስቃሴዎችን እንደሚያጠቃልል ይናገራል። ይህንንም ከታናሽ ወንድሙ ጋር በመሆን ርቀታቸውን በጠበቀ መልኩ በቤትና ወደ ጫካ በመሄድ ያከናውናሉ። ከአሰልጣኞችም አትሌቶች በብቃታቸው እንዲቆዩ ለማድረግ በስልክና በሌሎች መንገዶች ግንኙነታቸውን እንደቀጠሉ ያብራራል። 
የኦሊምፒኩ መራዘም በዓለም አቀፉ ኦሊምፒክ ኮሚቴ፣ በአዘጋጇ ጃፓን፣ በተሳታፊ አገራት እንዲሁም አትሌቶች ዘንድ ተጽእኖ ማሳደሩ ይታወቃል። በአንጻሩ የጠቀማቸውም አልጠፉም፤ እነርሱም በጉዳት ምክንያት ለኦሊምፒኩ ብቁ
 ያልነበሩ አትሌቶችን መሆናቸውን አሰልጣኝ ሁሴን ይጠቁማሉ። ከዚህ ባሻገር ወጣትና ተተኪ አትሌቶችን ለአንድና ከዚያ በላይ ላለ ዓመት መራዘሙ የሚጠቅማቸውና ወደ ተወዳዳሪነት እንዲመጡ እድል የሚሰጥ እንደሚሆንም እምነት አላቸው። ምናልባትም ስጋት ሊሆን የሚችለው በጥሩ ብቃት ላይ ለሚገኙ ኤሊት አትሌቶች ሲሆን፤ ምክንያቱ ደግሞ በአንድ ዓመት ልዩነት ሊከሰት የሚችለውን የአቋም መውረድ ወይም ጉዳት ማስተናገድ ለመገመት አዳጋች በመሆኑ ነው። በጥቅሉ ሲታይም መዋዕለ ነዋይ ላፈሰሱ አገራትና በእቅድ ሲንቀሳቀሱ ለቆዩ አሰልጣኞችና ስፖርተኞች እንዲሁም ሌሎች አካላት ጉዳቱ በቀላሉ የሚገመት እንዳልሆነ ያስቀምጣሉ። በመሆኑም ይህ ለዓለም ስፖርት ከፍተኛ ኪሳራ የሚያስከትል መሆኑን ይናገራሉ። 
በኦሊምፒክ ለትልቅ ውጤት ከሚጠበቁት አትሌቶች መካከል አንዱ የሆነው ሰለሞንና ሌሎች የቡድን አጋሮቹ በጥሩ አቋም ላይ እያሉ ውድድሩ በመራዘሙ ደስተኛ እንዳልሆነ ወጣቱ አትሌት ይናገራል። ምክንያቱ ደግሞ አሁን ያለበትን ብቃት በቀጣዩ ዓመት ላያገኘው ስለሚችል ነው። ነገር ግን ቀዳሚው የሰው ልጅ ህይወት በመሆኑ ደስተኛም ባይሆን ከሁኔታዎች ጋር ራሱን ለማስማማት ጥረት በማድረግ ላይ ይገኛል። ሌሎች አትሌቶችም ከክለብ የተበተኑ በመሆኑ በተለያዩ ስፍራዎች ይገኛሉ። በዚህ ምክንያትም ልምምድ ከማቋረጥ ይልቅ ከአቋማቸው እንዳይወርዱ ጥንቃቄ እያደረጉ ባሉበት ሆነው ዝግጅታቸውን ቢቀጥሉ መልካም እንደሆነ ምክረሃሳቡን ያጋራል። በክፍለ አገር የሚገኙ ባልደረቦቹም የሚያገኙትን መረጃ ለሌሎችም እንዲያጋሩ መክሯል። 
አሰልጣኙ በበኩላቸው ለአትሌቶች ‹‹ከህይወት በላይ ምንም የለም፤ የትኛውም ነገር ይደረስበታል። በመሆኑም መንግስትና የጤና ሚኒስትር የሚያወጧቸውን መመሪያዎችና አቅጣጫዎች መከተል አስፈላጊ መሆኑን ያስታውሳሉ። እጅን መታጠብ፣ ርቀትን መጠበቅ፣ በሰዎች መካከል ሲገኙ አፍና አፍንጫን መሸፈን እና የህመም ምልክቶች ሲሰሟቸው ለጤና ባለሙያዎች በፍጥነት ማሳወቅ አለባቸው›› ሲሉም ያስገነዝባሉ። ከአትሌቶች ወጪ ያሉ ዜጎችም ይህ ወቅት እስኪያልፍ ግንኙነታቸውን ከቀድሞው እንዲቀንሱና በመንግስት የተቀመጠውን አቅጣጫ ያለመወላወል ተግባራዊ እንዲያደርጉም ጥሪያቸውን ያቀርባሉ።አዲስ ዘመን ሚያዝያ 26/2012ብርሃን ፈይሳ